Man tydens Pta-huisroof doodgeskiet | Maroela Media
Die vuurwapen waarop beslag gelê is. Foto: Via Haroon Abramjee ‏(@HAbramjee) op Twitter
'n Man is Sondagaand tydens 'n vermeende huisroof in Pretoria doodgeskiet.
Konst. Tumisang Moloto, polisiewoordvoerder, het Maandag aan Maroela Media gesê die voorval het in 5de Laan in Laudium, in die suidweste van die stad, plaasgevind.
"Twee gewapende mans het na bewering omstreeks 21:30 toegang tot die huis verkry en familielede in die huis oorval. Die inwoners is met 'n vuurwapen gedreig, waarna die verdagtes aangedring het op juwele en geld," het Moloto gesê.
Iemand in die huis het die huis se alarm geaktiveer en beamptes van 'n plaaslike veiligheidsmaatskappy het spoedig reageer.
"Toe die veiligheidsbeamptes by die huis opdaag, het die verdagtes op hulle losgebrand. Die beamptes het teruggeskiet en een van die verdagtes noodlottig gewond."
Maroela Media het verneem die man is in die linkerbors getref en is op die toneel dood verklaar.
Die ander verdagte (36) is kort daarna deur die polisie in hegtenis geneem. Die polisie het beslag gelê op 'n ongelisensieerde vuurwapen, juwele en 'n bedrag geld wat tydens die voorval gebuit is.
Die Laudium-polisie ondersoek 'n saak van huisroof.
Die man wat in hegtenis geneem is, moet binnekort in die Atteridgeville-landdroshof verskyn.
Die Erasmia en Laudium-woonbuurte gaan die afgelope weke gebuk onder 'n vlaag gewelddadige aanvalle en huisrooftogte. In Oktober het die ontstoke gemeenskap twee vermeende rowers gevang en doodgeslaan, skaars 'n dag nadat 'n plaaslike motorhandelaar, Zayne Suliman (50), voor sy gesin in sy huis doodgeskiet is.
WAARSKUWING: Die foto is grafies van aard en nie geskik vir sensitiewe lesers of kinders nie.
Die verdagte wat aangekeer is. Foto: Via Haroon Abramjee ‏(@HAbramjee) op Twitter
Die verdagte wat geskiet is. Haroon Abramjee ‏(@HAbramjee) op Twitter
Centurion Erasmia Laudium misdaad Pretoria
Nogal opmerklik dat die VERDAGTES albei rooi hemde aan het. Wonder aan watter politieke party hulle behoort.?
Dit gee mens weer hoop!!!!
So bly iemand word gevang. Alle lof en eer aan die Here vir die beveiliging van die mense van die huis.
Maroela media: moes die berig nie eerder gelees het: INBRAKER GESKIET TYDENS ROOFTOG? Man, laat mens onmiddellik cis weereens 'n onskuldige pa wat sy gesin agterlaat.